b'\n_START_ARTICLE_\nTeleviziunea analog\xc4\x83 terestr\xc4\x83 \xc3\xaen Rom\xc3\xa2nia\n_START_PARAGRAPH_\nTeleviziunea analog\xc4\x83 terestr\xc4\x83 \xc3\xaen Rom\xc3\xa2nia a \xc3\xaenceput pe 31 decembrie 1956 c\xc3\xa2nd a fost inaugurat\xc4\x83 televiziunea de stat sRTV, denumit\xc4\x83 \xc8\x99i Televiziunea Rom\xc3\xa2n\xc4\x83. Acesta poate fi considerat momentul \xc3\xaen care apare \xc3\xaen Rom\xc3\xa2nia institu\xc8\x9bia televiziunii. Modelul institu\xc8\x9biei este preluat dup\xc4\x83 Televiziunea Francez\xc4\x83 \xc8\x99i dup\xc4\x83 BBC adic\xc4\x83 limitarea spectrului frecven\xc8\x9belor \xc8\x99i realizarea unui program na\xc8\x9bional standardizat.\n_START_SECTION_\nIstoric\n_START_PARAGRAPH_\n\xc3\x8en Rom\xc3\xa2nia primele cercet\xc4\x83ri \xc3\xaen ceea ce prive\xc8\x99te transmisia la distan\xc8\x9b\xc4\x83 a imaginilor apar \xc3\xaen 1924. \xc3\x8en anul 1928, la numai doi ani dup\xc4\x83 ce Baird reu\xc8\x99e\xc8\x99te s\xc4\x83 transmit\xc4\x83 primele imagini, fizicianul George D. Cristescu public\xc4\x83 prima lucrare despre televiziune din Rom\xc3\xa2nia \xe2\x80\x9eProblema televiziunei\xe2\x80\x9d. Lucrarea cuprinde \xe2\x80\x9edou\xc4\x83 expuneri la Societatea Rom\xc3\xa2n\xc4\x83 de Fizic\xc4\x83: prima la 18 mai 1926, a doua la 30 martie 1928\xe2\x80\x9d. Autorul prezint\xc4\x83 sinteza experimentelor de explorare \xc8\x99i transmitere a imaginilor de televiziune efectuate \xc3\xaen \xe2\x80\x9eLaboratorul de Acustic\xc4\x83 \xc8\x99i Optic\xc4\x83 a Universit\xc4\x83\xc8\x9bii de \xc8\x98tiin\xc8\x9be din Bucure\xc8\x99ti\xe2\x80\x9d dup\xc4\x83 cum scrie \xc8\x99i \xc3\xaen dedica\xc8\x9bia f\xc4\x83cut\xc4\x83: \xe2\x80\x9e\xc3\x8en semn de recuno\xc8\x99tin\xc8\x9b\xc4\x83 D`lui Prof. C. Miculescu directorul laboratorului de Acustic\xc4\x83 \xc8\x99i Optic\xc4\x83, al Facult\xc4\x83\xc8\x9bii de \xc8\x98tiin\xc8\x9be din Bucure\xc8\x99ti \xc3\xaen care a luat fiin\xc8\x9b\xc4\x83 lucrarea de fa\xc8\x9b\xc4\x83 28 / VIII 1928 \xe2\x80\x9d. De asemenea, autorul propune un sistem nou de explorare mecanic\xc4\x83 \xc8\x99i ob\xc8\x9binere a imaginii._NEWLINE_\xc3\x8en anul 1937, (30 octombrie) la Facultatea de \xc8\x98tiin\xc8\x9be din Bucure\xc8\x99ti, Laboratorul de Electricitate \xc8\x99i C\xc4\x83ldur\xc4\x83, inginerul Christian Musceleanu prezint\xc4\x83 o instala\xc8\x9bie de televiziune mecanic\xc4\x83, cu disc Nipkow, adus\xc4\x83 pentru demonstra\xc8\x9bii de firma Philips. Ziarul Universul din 25 octombrie 1937 men\xc8\x9bioneaz\xc4\x83 evenimentul sub titlul: \xe2\x80\x9aCel dint\xc3\xa2i post de televiziune din Rom\xc3\xa2nia va \xc3\xaencepe s\xc4\x83 func\xc8\x9bioneze peste c\xc3\xa2teva zile la Bucure\xc8\x99ti\xe2\x80\x99; acesta este primul post cu care \xc3\xaencep emisiunile experimentale de televiziune._NEWLINE_Anul 1953 este un an important pentru \xc3\xaenceputurile televiziunii din Rom\xc3\xa2nia, a fost construit \xc8\x99i probat primul emi\xc8\x9b\xc4\x83tor de televiziune rom\xc3\xa2nesc \xc3\xaen alb-negru, realizat de profesorul Alexandru Sp\xc4\x83taru. Prima transmisie de televiziune s-a f\xc4\x83cut la data de 21 august 1955. Televiziunea Rom\xc3\xa2n\xc4\x83 a \xc3\xaenceput s\xc4\x83 emit\xc4\x83 la 31 decembrie 1956 \xc3\xaentr-un studio improvizat din Floreasca, str. Moliere, nr. 2. Experimente de televiziune \xc3\xaen culori au loc \xc3\xaencep\xc3\xa2nd cu anul 1964.\n_START_SECTION_\nDate tehnice\n_START_PARAGRAPH_\n\xc3\x8en Rom\xc3\xa2nia standardul de modulare a fost SECAM (S\xc3\x89quentiel Couleur \xc3\x80 M\xc3\xa9moire) specific \xc8\x9b\xc4\x83rilor din Europa de Est. Spre deosebire de normele NTSC \xc8\x99i PAL, la care cele dou\xc4\x83 semnale de culoare (U=R-Y \xc8\x99i V=B-Y) se transmit simultan, \xc3\xaen modula\xc8\x9bie de faz\xc4\x83, la norma SECAM se transmite doar un semnal de culoare odat\xc4\x83 \xc8\x99i se folose\xc8\x99te din linia precendent\xc4\x83 informa\xc8\x9bia despre cealalt\xc4\x83 culoare. Pentru stocarea aceastei informa\xc8\x9bii se folose\xc8\x99te un dispozitiv analogic de memorare (delay line). Durata unei linii este de 64 \xce\xbcs. Datele pentru culoare se transmit \xc3\xaen modula\xc8\x9bie \xc3\xaen frecven\xc8\x9b\xc4\x83, ceea ce d\xc4\x83 o mai bun\xc4\x83 stabilitate a culorilor emisiunilor TV._NEWLINE_Dealtfel, PAL \xc8\x99i SECAM sunt doar ni\xc8\x99te standarde pentru subpurt\xc4\x83toarea de culoare, folosite \xc3\xaen conjunc\xc8\x9bie cu mai vechile standarde pentru semnalele de baz\xc4\x83 monocrome. Numele acestor standarde sunt litere ca M, B/G, D/K \xc8\x99i L. Aceste standarde sunt mult mai importante pentru compatibilitate dec\xc3\xa2t subpurt\xc4\x83toarele semnalului color. Ele difer\xc4\x83 prin modula\xc8\x9bie AM sau FM, polarizarea semnalului, banda de frecven\xc8\x9b\xc4\x83 etc. De exemplu, un receptor TV de tip PAL D/K poate primi un semnal SECAM D/K (chiar dac\xc4\x83 se va vedea doar alb-negru), \xc3\xaen timp ce acesta nu va putea s\xc4\x83 decodeze sunetul unui semnal PAL B/G.\n_START_SECTION_\nTranzi\xc8\x9bia SECAM-PAL\n_START_PARAGRAPH_\nTeleviziunea \xc3\xaen culori era considerat\xc4\x83 ca fiind un moft, totu\xc8\x99i conducerea Televiziunea Rom\xc3\xa2n\xc4\x83 ia ini\xc8\x9biativa de a testa televiziunea \xc3\xaen culori, \xc3\xaen sistem PAL. Dup\xc4\x83 numeroase probe, la 23 august 1983 Televiziunea Rom\xc3\xa2n\xc4\x83 face prima transmisie color oficial\xc4\x83 a paradei militare \xc8\x99i manifesta\xc8\x9biilor cu ocazia Zilei Na\xc8\x9bionale de atunci (23 August). Standardul de modulare PAL/G PAL/D (en. Phase Alternating Line, faz\xc4\x83 alternant\xc4\x83 pe linie) era specific Europei de Vest unde necesita o mai bun\xc4\x83 coordonare a mai multor canale transmise (inclusiv canale TV comerciale).\n_START_SECTION_\nDate tehnice\n_START_PARAGRAPH_\nSistemul PAL folose\xc8\x99te 625 linii/50Hz \xc8\x99i are un num\xc4\x83r de 25 de cadre/secund\xc4\x83 (50 interlaced-\xc3\xaentre\xc8\x9besute). Din cele 625 de linii existente, doar 575 sunt vizibile. Se proiecteaz\xc4\x83 jum\xc4\x83tate din acestea, adic\xc4\x83 287,5 se \xc3\xaentoarce spotul de electroni \xc3\xaen partea de sus a ecranului (\xc3\xaen decursul a 25 de linii), se proiecteaz\xc4\x83 restul de 287,5 de linii \xc8\x99i se re\xc3\xaentoarce spot-ul \xc3\xaen partea superioar\xc4\x83 a ecranului.\n_START_SECTION_\nRecep\xc8\x9bia\n_START_PARAGRAPH_\nRecep\xc8\x9bia posturilor pe canalele analoge se facea cu ajutorul antenelor Yagi-Uda pentru gama FIF (canalele 6-12 - frecven\xc8\x9bele 174-230 MHz), un post TV pe fiecare canal, p\xc3\xa2n\xc4\x83 \xc3\xaen 1994. De la aceast\xc4\x83 dat\xc4\x83 au ap\xc4\x83rut televiziunile comerciale iar standardul a trecut la UIF (canalele 21-69 - frecven\xc8\x9bele 606-862 MHz). Pentru recep\xc8\x9bia semnalului, antena trebuie \xc3\xaendreptat\xc4\x83 cu elemen\xc8\x9bii spre cel mai apropriat releu de televiziune.\n_START_SECTION_\nScoatere din uz\n_START_PARAGRAPH_\nGuvernul Rom\xc3\xa2niei a aprobat, \xc3\xaen data de 10 iunie 2015, printr-o Ordonan\xc8\x9b\xc4\x83 de Urgen\xc8\x9b\xc4\x83, ca emisia pe cale radio terestr\xc4\x83 a serviciilor de televiziune \xc3\xaen sistem analogic, \xc3\xaen banda de frecven\xc8\x9be radio 174-230 MHz, banda VHF (very high frequency), \xc3\xaen spa\xc8\x9biul canalului 6-11 pe care se transmite postul TVR 1, s\xc4\x83 poat\xc4\x83 continua, temporar, p\xc3\xa2n\xc4\x83 la 31 decembrie 2016.'